יעל (39), תושבת המושב שדי אברהם, שהצליחה להניס פלסטיני שחדר לביתה לפנות בוקר (יום ב') ואיים עליה בסכין ובמוט ברזל, נאבקה עמו ממושכות בתוך הבית בעודה מגוננת לבדה על ארבעת ילדיה. אביה, דני מצפון, סיפר ל-ynet: "היא הדפה אותו למקלחת הצמודה לחדר השינה והצליחה לסגור עליו את הדלת כשהיא משתמשת במיטה של הילד. במהלך המאבק היא נפצעה, הוא רכן עליה ודקר אותה בפנים ובכתף". עוד התריע: "זה עלול היה להסתיים כמקרה איתמר 2".

התקרית אירעה מעט לפני השעה 04:00, אז נכנס המסתנן לבית המשפחה. מצפון סיפר: "נכנס הביתה מחבל עם מוט וסכין. הוא הגיע לחדר שינה, שם ניהל מאבק עיקש עם בתי. שני הילדים הקטנים, בני ארבע ושנתיים, היו איתה בחדר. הבנות הגדולות היו בחדר השינה שלהן. היא הצליחה להדוף אותו והוציאה את הילדים לממ"ד שנמצא מעבר לדלת חדר השינה. לאחר מכן הוא החל לזרוק עליה כל מיני דברים שהיו בהישג יד, כולל ראי".

לדברי מצפון, בתו הצליחה לכלוא את הפלסטיני בחדר המקלחת וחסמה את הדלת באמצעות מיטה. "את הזמן בו היה המחבל במקלחת היא ניצלה כדי לטלפן לשכן שנמצא בכיתת כוננות ולבעלה שמשרת בקבע". או אז, סיפר האב, "כשהוא היה לכוד במקלחת הוא יצא מהחלון וברח. הוא הבין שהוא לא יכול להתגבר עליה ושהיא חזקה ונחושה".

אור גדשי שגרה מול בית המשפחה, סיפרה: "השכנה התקשרה לבעלי אחרי הפריצה, היא ידעה שיש לו נשק ושהוא בכיתת כוננות. היא אמרה שיבוא מהר לבית שלה עם נשק כי נכנס מישהו ותקף אותה. תוך שניות הוא הגיע". לדבריה, "בעלי סרק את הבית, ראה שהבחור לא שם, ואני בינתיים הכנסתי את כל הילדים לממ"ד. תוך שניות הגיעו כוחות צבא ומשטרה".

לאחר שיצא מהבית, החלו לרדוף אחריו אנשי הביטחון שהוזעקו למקום. המסתנן ברח לאזור החממות ושם בוצע נוהל מעצר חשוד, ובמהלכו נורה למוות. צה"ל בדק בין השאר אם הפלסטיני הגיע מ"ציר הוברס", המקיף את רצועת עזה.

גדשי הוסיפה כי בתחילה חשבו שניסו לפרוץ לחוות הסוסים של בני הבית. "לא תיארנו בכלל מקרה כזה. בדיעבד אני יודעת שהוא הגיע מכיוון הגדר ליד הבית שלי, ועבר את השביל מבלי שנתפס". עוד הוסיפה: "תודה לאל שזה נגמר ככה ושהיא מספיק חזקה להתמודד עם זה ולהגיב כמו שצריך".

ראש המועצה, חיים ילין, סיפר כי "היא גיבורה אמיתית, היא הצליחה להבריח אותו". הוא לא חסך ביקורת על כוחות הביטחון, וטען: "זה אירוע קשה מאוד. כוחות הביטחון צריכים לבדוק את עצמם. יש הרבה חדירות של מחבלים שאותם תופסים. זו פעם ראשונה שמחבל מצליח להיכנס לתוך בית". אך מצפון טען: "אף אחד פה לא נכנס יותר מדי לפאניקה. בתי כבר נרגעה, תפרו לה את החתכים וגם הילדים לא מראים כל סימני מצוקה".